*PROJEKTS*

2018. gada Noteikumi Nr.

Rīgā (prot. Nr.   .§)

**Noteikumi par remigrācijas reģionālās attīstības atbalsta pasākumu**

Izdoti saskaņā ar

Reģionālās attīstības likuma 14. panta 2. punktu

**I. Vispārīgie jautājumi**

1. Noteikumi nosaka remigrācijas reģionālās attīstības atbalsta pasākuma (turpmāk – atbalsta pasākums) īstenošanas un finansēšanas kārtību.

2. Atbalsta pasākumu īsteno Vides aizsardzības un reģionālās attīstības ministrija sadarbībā ar plānošanas reģioniem.

3. Noteikumos lietotie termini:

3.1. remigrants – persona, kura atbilst šādām prasībām:

3.1.1. pirms došanās ilgstošā prombūtnē uz citu valsti Latvijā ir nodzīvojusi vismaz 10 gadus;

3.1.2. ir atgriezusies vai plāno atgriezties uz pastāvīgu dzīvi Latvijā pēc ilgstošas prombūtnes ārpus Latvijas. Ar ilgstošu prombūtni šo noteikumu izpratnē tiek saprasta prombūtne (pārdeklarējot dzīvesvietu), kas ir ilgāka par trim gadiem;

3.1.3. ne ātrāk kā vienu gadu kopš projekta pieteikuma iesniegšanas brīža ir uzsākusi vai plāno uzsākt saimniecisko darbību Latvijas teritorijā, izņemot Rīgas pilsētā;

3.1.4. līdz projekta pieteikuma iesniegšanas brīdim Latvijā ir nodzīvojusi ne ilgāk kā vienu gadu kopš atgriešanās no ilgstošas prombūtnes ārpus Latvijas;

3.1.5. deklarētā dzīvesvieta pēc atgriešanās uz pastāvīgu dzīvi Latvijā pēc ilgstošas prombūtnes ārpus Latvijas atrodas vai atradīsies kādā no plānošanas reģioniem un tajos ietilpstošajām pašvaldībām, izņemot Rīgas pilsētā;

3.2. iekšējais migrants – persona, kura atbilst šādām prasībām

3.2.1. Latvijā ir mainījusi savu deklarēto dzīvesvietu no viena plānošanas reģiona uz citu plānošanas reģionu vismaz uz trim gadiem un ir atgriezusies vai plāno atgriezties sākotnējā plānošanas reģionā, kurā tai bija deklarēta dzīvesvieta;

3.2.2. ne ātrāk kā vienu gadu kopš projekta pieteikuma iesniegšanas brīža ir uzsākusi vai plāno uzsākt saimniecisko darbību Latvijas teritorijā, izņemot Rīgas pilsētā, Jūrmalas pilsētā, Ādažu novadā, Babītes novadā, Carnikavas novadā, Garkalnes novadā, Inčukalna novadā, Krimuldas novadā, Ķekavas novadā, Mālpils novadā, Mārupes novadā, Olaines novadā, Ropažu novadā, Salaspils novadā, Saulkrastu novadā, Sējas novadā, Siguldas novadā, Stopiņu novadā;

3.2.3. pēc atgriešanās uz pastāvīgu dzīvi sākotnējā plānošanas reģionā savu dzīvesvietu nav deklarējusi Rīgas pilsētā, Jūrmalas pilsētā, Ādažu novadā, Babītes novadā, Carnikavas novadā, Garkalnes novadā, Inčukalna novadā, Krimuldas novadā, Ķekavas novadā, Mālpils novadā, Mārupes novadā, Olaines novadā, Ropažu novadā, Salaspils novadā, Saulkrastu novadā, Sējas novadā, Siguldas novadā, Stopiņu novadā.

3.3. atbalsta pasākuma dalībnieki:

3.3.1. remigranti un iekšēji migranti, kuri plāno uzsākt saimniecisko darbību;

3.3.2. Latvijas Republikas Uzņēmumu reģistrā reģistrēti sīkie (mikro) vai mazie komersanti, zemnieku vai zvejnieku saimniecības, kuru vienīgais īpašnieks ir remigrants vai iekšējais migrants vai tam pieder vairāk nekā puse pamatkapitāla daļu; kā arī saimnieciskās darbības veicēji, kas reģistrēti Valsts ieņēmumu dienestā;

3.4. atbalsta pasākuma finansējums – atbalsta pasākuma ietvaros pieejamais finansējums remigrantu un iekšējo migrantu uzņēmējdarbības projektu realizācijai;

3.5. atbalsta pasākuma finansējuma saņēmējs – Latvijas Republikas Uzņēmumu reģistrā reģistrēts sīkais (mikro) vai mazais komersants, zemnieku vai zvejnieku saimniecība vai saimnieciskās darbības veicējs, kas reģistrēts Valsts ieņēmumu dienestā un ir noslēdzis līgumu ar plānošanas reģionu;

3.6. projekta pieteikums – atbalsta pasākuma dalībnieka rakstiski sagatavots pieteikums atbalsta pasākuma finansējuma pretendēšanai saskaņā ar šo noteikumu 11. punktā paredzēto, kas iesniegts izvērtēšanai attiecīgajā plānošanas reģionā saskaņā ar šo noteikumu 14. punktā paredzēto;

3.7. piesaistītās investīcijas – atbalsta pasākuma dalībnieka ieguldījums uzņēmējdarbības projekta īstenošanai;

**II. Atbalsta pasākuma dalības nosacījumi**

4. Šo noteikumu izpratnē sīkie (mikro) un mazie komersanti ir komersanti, kuri atbilst Eiropas Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187), 1. pielikumā noteiktajām definīcijām.

5. Atbalsta pasākuma dalībnieki nevar iesniegt projekta pieteikumu šādās darbībās un nozarēs:

5.1. elektroenerģija, gāzes apgāde, siltumapgāde, izņemot gaisa kondicionēšana;

5.2. ūdensapgāde, kā arī notekūdeņu, atkritumu apsaimniekošana un sanācija, izņemot otrreizējo pārstrādi;

5.3. vairumtirdzniecība un mazumtirdzniecība, izņemot automobiļu un motociklu remontu;

5.4. finanšu un apdrošināšanas darbības;

5.5. operācijas ar nekustamo īpašumu;

5.6. valsts pārvalde un aizsardzība, obligātā sociālā apdrošināšana;

5.7. azartspēles un derības;

5.8. tabakas audzēšana un tabakas izstrādājumu ražošana;

5.9. ārpusteritoriālo organizāciju un institūciju darbība;

5.10. sprāgstvielu, ieroču un munīcijas ražošana un tirdzniecība;

5.11. alkoholisko dzērienu ražošana un tirdzniecība.

**III. Atbalsta pasākuma finansējums un attiecināmās izmaksas**

6. Atbalsta pasākuma finansējums 2018. gadā katrā plānošanas reģionā ir 36 000 *euro.*

7. Viens atbalsta pasākuma dalībnieks atbalsta pasākuma finansējumu var saņemt vienu reizi, un saņemtā atbalsta pasākuma finansējuma apmērs:

7.1. nepārsniedz 9000 *euro*;

7.2. nepārsniedz projekta pieteikuma iesniedzēja prognozējamo kopējo nodokļu maksājumu no iedzīvotāju ienākuma nodokļa un valsts sociālās apdrošināšanas obligātajām iemaksām nākamo trīs gadu periodā no projekta pieteikumā norādītā plānotā projekta uzsākšanas brīža;

7.3. tiek nodrošināts ar piesaistītajām investīcijām vismaz 50% apmērā no projekta pieteikumā norādītā atbalsta pasākuma finansējuma apjoma. Piesaistītajām investīcijām var tikt izmantoti šādi resursi:

7.3.1. savi resursi finanšu līdzekļu veidā, kas tiek ieguldīti pēc projekta pieteikuma iesniegšanas līdz maksājuma pieprasījumam;

7.3.2. ieguldījums pamatlīdzekļos (izņemot transportlīdzekļus), kas tiek lietoti pieteiktā atbalsta pasākuma projekta īstenošanas vietā un atbilstoši projekta mērķim ir papildinoši projekta ietvaros iekļautajām attiecināmajām izmaksām, kā arī ir iegādāti ne vairāk kā vienu gadu pirms projekta pieteikuma pieteikšanas brīža, un pieder projekta pieteicējam un ir vai tiek plānoti iekļaut uzņēmuma aktīvos;

7.3.3. ārējais finansējums, tostarp, finansējums, kas piesaistīts no kredītiestādēm un tiek ieguldīts pēc projekta pieteikuma iesniegšanas līdz maksājuma pieprasījumam.

8. Atbalsta pasākuma ietvaros attiecināmās izmaksās ietver šādas izmaksu pozīcijas:

8.1. pamatlīdzekļos veiktie ilgtermiņa materiālie ieguldījumi (zemes gabali, ēkas, būves, ilggadīgie stādījumi, tehnoloģiskās iekārtas un mašīnas) un nemateriālie ieguldījumi (patenti, licences, preču zīmes, firmas zīmes, koncesijas un datorprogrammas), kuri atbilst šādiem nosacījumiem:

8.1.1. tie nepieciešami projekta mērķa sasniegšanai, darījumos izmantojot ekonomiski izdevīgāko pieeju;

8.1.2. tie jāizmanto vienīgi atbalsta pasākuma finansējuma saņēmēja saimnieciskās darbības veikšanas vietā;

8.1.3. tiem jābūt iekļautiem atbalsta pasākuma finansējuma saņēmēja aktīvos pieteikumā norādītajā ieguldījumu pozīcijā vismaz trīs gadus;

8.2. apgrozāmie līdzekļi līdz 20% no kopējām paredzētajām izmaksām izejvielu, materiālu iegādei, kā arī citām izmaksām, kas nepieciešamas projekta mērķa sasniegšanai, izņemot izmaksas atlīdzībām, apmācību un konsultāciju izdevumiem.

9. Par attiecināmajām izmaksām tiek uzskatītas tikai tādas izmaksas, kas ir radušās no projekta pieteikuma iesniegšanas dienas.

10. Atbalstam tiek piemērots *de minimis* kritērijs saskaņā ar Komisijas 2013. gada 18. decembra Regulu (ES) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam (Eiropas Savienības Oficiālais Vēstnesis, 2013. gada 24. decembris, Nr. L 352). Atbalsta saņemšanā tiek ievēroti komercdarbības atbalsta kontroli regulējoši normatīvie akti.

**IV.  Projektu pieteikumu vērtēšana**

11. Projekta pieteikums ir jāiesniedz izvērtēšanai attiecīgajā plānošanas reģionā. Projekta pieteikumam ir jāatbilst prasībām, kas noteiktas šo noteikumu 1. pielikumā.

12. Projekta pieteikumi tiek vērtēti konkursa kārtībā. Projekta pieteikuma vērtēšanas kritēriji ir noteikti šo noteikumu 2. pielikumā.

13. Šo noteikumu 3.2. apakšpunktā minētajos gadījumos apstiprināto atbalsta pasākumu projektu skaits nedrīkst pārsniegt 50% no kopējā apstiprināto atbalsta pasākumu projektu skaita.

14. Katra Plānošanas reģiona attīstības padome apstiprina projektu pieteikumu vērtēšanas nolikumu, kurā ietver:

14.1. projekta pieteikuma iesniegšanas kārtību, kā arī projekta pieteikuma formu saskaņā ar šo noteikumu 1. pielikumā noteikto struktūru;

14.2. projektu pieteikumu iesniegšanas termiņu, ko nosaka katrs plānošanas reģions, projektu pieteikumu iesniegšanas termiņš nevar būt īsāks kā viens mēnesis;

14.3. līguma formu par atbalsta pasākuma finansējuma saņemšanu un līguma slēgšanas kārtību;

14.4. maksājuma pieprasījuma formu;

14.5. atbalsta pasākuma finansējuma izmaksas kārtību.

15. Plānošanas reģions izveido vērtēšanas komisiju piecu cilvēkā sastāvā, kuru apstiprina Plānošanas reģiona attīstības padome. Vērtēšanas komisija veic projektu pieteikumu vērtēšanu un pieņem lēmumu par atbalsta pasākuma finansējuma saņēmējiem, ar kuriem tiek slēgts individuāls līgums par atbalsta pasākuma finansējuma saņemšanu. Vērtēšanas komisijai ir tiesības pieprasīt projekta pieteikuma iesniedzējam iesniegt papildu dokumentus, kas apliecina atbilstību remigranta vai iekšējā migranta statusam atbilstoši šo noteikumu 3.1. vai 3.2. apakšpunktā minētajām prasībām.

16. Atbalsta pasākuma finansējuma izmaksa tiek veikta:

16.1. pēc projekta pieteikumā norādīto attiecināmo izmaksu rašanās, iesniedzot pamatojošos dokumentus un maksājuma pieprasījumu attiecīgā plānošanas reģiona vērtēšanas komisijā;

16.2. piecu darba dienu laikā no pamatojošo dokumentu un maksājuma pieprasījuma iesniegšanas un apstiprināšanas attiecīgā plānošanas reģiona vērtēšanas komisijā, bet ne vēlāk kā līdz 2018. gada 28. decembrim.

**V. Atbalsta pasākuma finansējuma saņēmēja uzraudzība**

17. Atbalsta pasākuma finansējuma saņēmēja uzraudzību trīs gadu periodā pēc atbalsta pasākuma finansējuma saņemšanas veic atbalsta pasākuma finansējuma piešķīrējs – plānošanas reģions.

18. Uzraudzības periodā atbalsta pasākuma finansējuma saņēmējs par atbalsta pasākuma finansējuma līdzekļiem iegūtos aktīvus un izveidoto infrastruktūru izmanto tikai projekta pieteikumā paredzētajām aktivitātēm, kā arī tos neatsavina vai nepatapina.

19. Plānošanas reģionam ir tiesības pieprasīt atmaksāt piešķirtos atbalsta pasākuma finansējuma līdzekļus pilnā apmērā, ja atbalsta pasākuma finansējuma saņēmējs uzraudzības periodā:

19.1. neturpina uzsākto saimniecisko darbību;

19.2. maina saimnieciskās darbības veikšanas vietu;

19.3. iegūtos aktīvus vai izveidoto infrastruktūru izmanto citiem mērķiem kā norādīts projekta pieteikumā.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards